钦定古今图书集成/理学汇编/学行典/第272卷 > 陈昂
## 钦定古今图书集成/理学汇编/学行典/第272卷 > 陈昂

按《明外史隐逸传》：“陈昂，莆田人，好为诗，寝食以之，自
号白云山人。嘉靖末，城陷于倭，挈妻子走南昌，织草
屦自给，不足则继之以卜。尝泛彭蠡，登匡庐，复由楚
入蜀，附僧舟，为之执爨。至亦佣于他僧，遂遍探三峡、
剑门之胜，登峨嵋焉。所佣僧病死，还历江陵、松滋、公
安、巴陵诸邑，至南都，姚太守客之。已而太守亦死，无”
所依，乃卖卜于市，且榜于门，为人作诗文。市中人持
百钱斗米予之，辄随所求以应，无则织屦如故。一日，
闽人林茂之兄弟过市，见其榜，异之，突入其室，问知
为闽人，与联乡谊，因索其诗读之。时茂之年少，且读
且誉，昂辄反面向壁，流涕呜咽，至于失声。其后每袖
饼饵食之辄喜，复出其诗，泣如前。居数年，竟以贫死。
茂之往索其诗，得五言近体七百首，始显于世。